รัฐบาลปลื้ม 3 โครงการ กระตุ้นศก. 2.5 แสนล้าน ชวนใช้สิทธิ์ “คนละครึ่ง” ก่อน 31 มี.ค.นี้
รัฐบาลปลื้ม 3 โครงการ กระตุ้นศก. 2.5 แสนล้าน ชวนใช้สิทธิ์ “คนละครึ่ง” ก่อน 31 มี.ค.นี้
รัฐบาลปลื้ม 3 โครงการ กระตุ้นศก. 2.5 แสนล้าน ชวนใช้สิทธิ์ “คนละครึ่ง” ก่อน 31 มี.ค.นี้
26 มี.ค. 2564

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงโครงการ “คนละครึ่ง” ที่จะหมดเขตในวันที่ 31 มี.ค.ที่จะถึงนี้ว่า รัฐบาลอยากเชิญชวนให้ประชาชนผู้มีสิทธิ์ เร่งใช้จ่าย เพื่อจะได้ใช้วงเงินสิทธิ์ครบเต็มจำนวน ซึ่งขณะนี้มีผู้ใช้สิทธิ์ครบ 3,500 บาท แล้ว 6.38 ล้านคน จากจำนวนผู้ได้รับสิทธิ์ 14.79 ล้านราย โดยมีค่าใช้จ่ายที่เกิดขึ้นรวม ณ 20 มี.ค. จำนวน 100,042 ล้านบาท
โดยเป็นการใช้จ่ายจากภาคประชาชน 51,214 ล้านบาท รัฐช่วยจ่าย 48,828 ล้านบาท สำหรับโครงการฯ ในเฟส 3 นั้น ทางกระทรวงการคลังแจ้งว่าอยู่ระหว่างการออกแบบโครงการ ซึ่งจะออกมาได้หลังจากที่โครงการ “เราชนะ” และ “ม33เรารักกัน” สิ้นสุดในช่วงเดือนพฤษภาคม 2564
ขณะที่ในส่วนของจำนวนผู้ได้รับสิทธิ์โครงการ “เราชนะ” ขณะนี้มี 32.4 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจกว่า 1.53 แสนล้านบาท
ส่วนโครงการ “ม33เรารักกัน” มีผู้ได้รับสิทธิ์แล้ว 7.4 ล้านคน เริ่มโอนเงินงวดแรก 1 พันบาท แก่ผู้ได้รับสิทธิ์ เมื่อ 22 มี.ค. มียอดการใช้จ่ายประมาณ 750 ล้านบาท และจะเปิดให้ยื่นทบทวนสิทธิ์ ถึงวันที่ 28 มี.ค. นี้ ทาง www.ม33เรารักกัน.com โดยประกาศผล วันที่ 5-11 เม.ย. 64 ทางเว็บไซต์เช่นเดียวกัน
ทั้งนี้ น.ส.รัชดา กล่าวว่า ทั้ง 3 โครงการของรัฐบาล สามารถแบ่งเบาภาระประชาชนจากผลกระทบโควิด-19 ได้มาก รวมถึงเพิ่มเงินหมุนเวียนในระบบคาดว่าไม่ต่ำ 2.5 แสนล้านบาท ตัวเลข ณ วันที่ 25 มี.ค. ซึ่งเป็นการใช้จ่ายผ่านผู้ประกอบการที่เข้าร่วมโครงการฯ ทั้งสิ้นมากกว่า 1.5 ล้านกิจการ รวมถึงผู้ประกอบการรายย่อยจำนวนมากก็ได้รับประโยชน์จากโครงการนี้อย่างมากด้วย